სატახტოთა თამაში (სეზონი 1)
ამერიკული ფენტეზის ჟანრის ტელესერიალ „სატახტოთა თამაშის“ პირველი სეზონის პრემიერა გაიმართა HBO-ზე, 2011 წლის 17 აპრილს და დასრულდა 19 ივნისს. მასში შესული 10 ეპიზოდი, რომელთაგან თითო 55 წუთის ხანგრძლივობის არის. სერიალი ეფუძნება ჯორჯ რეიმონდ რიჩარდ მარტინის რომანების სერიის „ყინულისა და ცეცხლის სიმღერა“ ამავე სახელწოდების პირველ წიგნს. მისი რეჟისორები არიან დევიდ ბენიოფი და დ. ბ. უაისი. HBO-მ სატელევიზიო პილოტი 2008 წლის ნოემბერში შეუკვეთა, გადაღება შემდეგ წელს დაიწყო. თუმცა, პილოტით კომპანია უკმაყოფილო დარჩა და მოგვიანებით იგი ხელახლა გადაიღეს, რამდენიმე როლის შემსრულებლის ჩანაცვლებით. 2010 წლის მარტში კომპანიამ პირველი სეზონის წარმოება შეუკვეთა. გადაღება 2010 წლის ივლისში დაიწყო, ძირითადად - ბელფასტში (ჩრდილოეთი ირლანდია), დამატებითი სცენები კი მალტაში მოამზადეს. სერიალის მოქმედება მიმდინარეობს გამოგონილ სამყაროში, ძირითადად - კონტინენტზე, რომელსაც ვესტეროსი ეწოდება. სიუჟეტის მეორე ხაზი მიმდინარეობს ესოსის სახელით ცნობილ მეორე კონტინენტზე. ისევე, როგორც ორიგინალურ რომანში, ამ სეზონში ყურადღება გამახვილებულია ედარდ სტარკის ოჯახზე. რობერტ ბარათეონის თხოვნით, იგი ხდება უკანასკნელის მრჩეველი. იგი ცდილობს, დაადგინოს, თუ ვინ მოკლა წინა მრჩეველი, ჯონ არენი და, ამავე დროს, დაიცვას თავისი ოჯახი ლანისტერებისგან. იგი აღმოაჩენს მოულოდნელ და ბნელ საიდუმლოებს ლანისტერებთან დაკავშირებით. ამავე დროს ესოსში განდევნილი ვიზერის ტარგარიენი თავის დას, დენერისს, აქორწინებს კჰალ დროგოზე, მომთაბარეთა ბელადზე, ვინაიდან იმედი აქვს, რომ მომავალში კჰალისგან უესტეროსის დასაპყრობად დიდ ლაშქარს მიიღებს და დარწმუნებულია რა, რომ სწორედ იგი არის ტახტის კანონიერი მემკვიდრე. სეზონში მონაწილეობს მსახიობთა დიდი გუნდი. მათში შედიან შონ ბინი, მარკ ედი, პიტერ დინკლიჯი, ლენა ჰიდი, ნიკოლაი კოსტერ-ვალდაუ, მიშელ ფეირლი და იენ გლენი. უფრო ახალგაზრდა მსახიობებს შორის არიან კიტ ჰერინგტონი, სოფი ტერნერი და მეიზი უილიამსი. კრიტიკოსებმა მაღალი შეფასება მისცეს სერიალის წარმოების ხარისხს და მსახიობებს. განსაკუთრებით აღინიშნა სეზონში დინკლიჯის მიერ განსახიერებული ტირიონ ლანისტერი. პირველმა სეზონმა მიიღო ემის ორი ჯილდო ცამეტი ნომინაციიდან - საუკეთესო მსახიობისთვის მეორეხარისხოვან როლში (დინკლიჯი) და მთავარი ტიტრების გამორჩეული დიზაინისთვის.